PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/040	Bratislava 31. marca 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľmi GRAFOBAL GROUP, a.s., Sasinkova 5, 811 08 Bratislava, IČO: 35 750 791, Česká produkční invest, a.s., Na Příkopě 12/853, 110 00 Praha 1, Česká republika, IČ: 264 38 615 a Mgr. Vladimíra Komára bytom Sídlisko II. Č. 1214 Vranov, zastúpenými Mgr. Petrom Ďurčekom, advokátom, Radvanská 29, 811 01 Bratislava, vo veci koncentrácie podnikateľov GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791, Česká produkční invest, a.s., Na Příkopě 12/853, 110 00 Praha 1, Česká republika, IČ: 264 38 615 a Mgr. Vladimíra Komára bytom Sídlisko II. Č. 1214 Vranov 

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne  konanie vo veci koncentrácie spočívajúcej v získaní priamej kontroly podnikateľmi GRAFOBAL GROUP, a.s., Sasinkova 5, 811 08 Bratislava, IČO: 35 750 791 a Česká produkční invest, a.s., Na Příkopě 12/853, 110 00 Praha 1, Česká republika, IČ: 264 38 615 nad podnikom podnikateľa MAC TV, s.r.o., Brečtanová 1, 831 01 Bratislava, IČO: 006 18 322 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 23. 12. 2004 listom zaevidovaným pod číslom 5932/2004 prostredníctvom splnomocneného právneho zástupcu Mgr. Petra Ďurčeka, advokáta, Radvanská 29, 811 01 Bratislava doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v nadobudnutí spoločnej kontroly podnikateľov GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 (ďalej len „Grafobal“) a Česká produkční invest, a.s., Na příkopě 12/853, 110 00 Praha 1, Česká republika, IČ: 264 38 615 (ďalej len „Česká produkční“) nad podnikom podnikateľa MAC TV, s.r.o., Brečtanová 1, 831 01 Bratislava, Slovenská republika IČO: 006 18 322 (ďalej len „Mac TV“).

Na základe tohto oznámenia sa dňa 23. 12. 2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0142/OK/2004, o čom úrad informoval oznamovateľa koncentrácie listom č. 292/PMÚ SR/2005 zo dňa 19. 1. 2005.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Právny zástupca postupne doplnil oznámenie koncentrácie listami zaevidovanými úradom pod číslom 1251/2005 dňa 4. 3. 2005 a 1782/2005 dňa 30. 3. 2005.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť Grafobal je akciovou spoločnosťou zapísanou v Obchodnom registri Okresného súdu Bratislava I, oddiel Sa, vložka číslo 1820/B. Grafobal je spoločnosťou holdingového typu, ktorá zastrešuje činnosti jej dcérskych spoločností v oblasti výroby tovaru z papiera a lepenky (Grafobal, a.s., Skalica), tlače kníh, novín a časopisov (Slovenská Grafia, a.s., Bratislava, Polygraf Print, s.r.o. Prešov, Bratislavské tlačiarne, a.s., Bratislava, Svornosť, a.s., Bratislava, Versus, a.s., Bratislava), distribúcie tlače, tabaku a doplnkového tovaru (MediaPrint-Kapa), reklamy (Euro RSCG Artmedia, s.r.o., Bratislava) a vo vydavateľskej a nakladateľskej činnosti (Mladé Letá, a.s., Bratislava). 

Grafobal taktiež pôsobí spoločne s Mgr. Vladimírom Komárom, bytom vo Vranove nad Topľou a so spoločnosťou Česká produkční invest, s.r.o., Praha, 100 % dcérskou spoločnosťou spoločnosti Česká produkční, prostredníctvom spoločnosti Mac TV v oblasti prevádzkovania televízneho vysielania. Zároveň pôsobí spoločne so spoločnosťou Česká produkční v spoločnostiach Mag Media, a.s., Bratislava a Slovenská produkčná, a.s., Bratislava. Spoločnosť Mac TV poskytuje programovú službu pod názvom televízia Joj, pričom spoločnosti Mag Media, a.s., Bratislava a Slovenská produkčná, a.s., Bratislava  vystupujú ako jej servisné spoločnosti.  Mag Media, a.s., Bratislava pôsobí ako media representative televízie Joj, t.j. zabezpečuje predaj reklamného času, teleshoppingu a sponzoringu v televízii Joj a Slovenská produkčná, a.s., Bratislava zabezpečuje výrobu pôvodných relácií a iných audiovizuálnych diel televízie Joj.

Vzhľadom na to, že spoločnosť Grafobal je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Česká produkční je akciovou spoločnosťou založenou podľa českého práva, zapísaná v obchodnom registri vedeným Mestským súdom v Prahe, oddiel B, vložka 7123. Česká produkční je 100 % dcérskou spoločnosťou spoločnosti Česká produkční 2000, a.s., Praha, ktorá bola v čase vzniku koncentrácie súčasťou podnikateľskej skupiny vedenej spoločnosťou NOVA Holding, a.s., Praha (predtým pôsobiaci pod menom MEF Holding). NOVA Holding, a.s., Praha podniká najmä v oblasti prevádzkovania televízneho vysielania prostredníctvom spoločnosti CET 21, s.r.o., Praha, ktorá je držiteľom licencie na vysielanie televízie Nova. Prostredníctvom kapitálových účastí v ďalších spoločnostiach podniká aj v oblasti výroby audiovizuálnych diel, audiotextových službách, vydavateľskej a nakladateľskej činnosti, poskytovania softvéru, správe majetku, výrobe a predaji minerálnych vôd a i.

Na území Slovenskej republiky podniká NOVA Holding, a.s., Praha spoločne s podnikateľom Grafobal vo vyššie uvedených spoločnostiach Mac TV, Mag Media, a.s., Bratislava a Slovenská produkčná, a.s., Bratislava.

Z vyššie uvedených skutočností vyplýva, že Česká produkční je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Mac TV je spoločnosťou s ručením obmedzeným zapísanou v Obchodnom registri Okresného súdu Bratislava I, oddiel Sro, vložka číslo 29871/B. Ako je uvedené vyššie, predmetom činnosti spoločnosti Mac TV je prevádzkovanie televízneho vysielania a výroba a sprostredkovanie audiovizuálnych diel a umeleckých diel. Mac TV spočiatku prevádzkovala lokálnu televíziu TV Naša, neskôr televíziu Global a od 1. 3. 2002 poskytuje programovú službu pod názvom TV Joj.

Vzhľadom na to, že spoločnosť Mac TV je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona č. 136/2001 Z.z. účinného v čase vzniku koncentrácie koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona č. 136/2001 Z.z. účinného v čase vzniku koncentrácie rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 5. 3. 2003 bolo valným zhromaždením podnikateľa Mac TV prijaté uznesenie o zvýšení základného imania podnikateľa Mac TV z pôvodného základného imania 8,2 mil. Sk na 100 mil. Sk. Vzhľadom na to, že zvýšenia sa zúčastnili iba dvaja z troch spoločníkov, došlo k zmene obchodných podielov jednotlivých spoločníkov. Pred zvýšením základného imania bol obchodný podiel v spoločnosti Mac TV rozdelený nasledovne: podnikateľ Grafobal vlastnil 50 %, podnikateľ Česká produkční 20 % a Mgr. Vladimír Komár 30 %. Po zvýšení základného imania podiel podnikateľa Grafobal zostal v rovnakej výške, avšak podiel podnikateľa Česká produkční sa zvýšil na 47,54 % a keďže Mgr. Vladimír Komár sa zvýšenia nezúčastnil, znížil sa jeho podiel základnom imaní spoločnosti Mac TV na 2,46 %. Na základe skutočností úradu známych z jeho úradnej činnosti (rozhodnutie úradu č. 2005/FK/3/1/026 zo dňa 11. 3. 2005) úrad zistil, že pred zvýšením základného imania vykonávali kontrolu nad podnikom podnikateľa Mac TV  spoločne Grafobal, Česká produkční a Mgr. Vladimír Komár. Z predložených stanov podnikateľa Mac TV úrad ďalej zistil, že vykonávanie práv a povinností spoločníkov a tomu zodpovedajúca účasť na vedení spoločnosti Mac TV závisí od veľkosti obchodného podielu každého spoločníka, pričom rozhodnutia o strategických otázkach týkajúcich sa Mac TV sa prijímajú dvojtretinovou väčšinou všetkých hlasov. Z uvedeného vyplýva, že po zvýšení základného imania získajú podnikatelia Grafobal a Mac TV spoločne možnosť vykonávať rozhodujúci vplyv na činnosť podnikateľa Mac TV. Keďže uvedeným zvýšením základného imania došlo k zníženiu počtu kontrolujúcich podnikateľov, mohlo dôjsť ku koncentrácii podľa § 9 ods. 1 písm. b) zákona č. 136/2001 Z.z. účinného v čase koncentrácie v spojení s § 9 ods. 4. písm. a) zákona č. 136/2001 Z.z. účinného v čase koncentrácie.

Pri posúdení, či zvýšením základného imania došlo ku koncentrácii, vychádzal úrad z oznámenia Komisie o pojme koncentrácia podľa nariadenia Rady (EHS) č. 4064/89 o kontrole koncentrácií medzi podnikmi a z oznámenia Komisie o pojme dotknuté podniky podľa nariadenia Rady (EHS) č. 4064/89 o kontrole koncentrácií medzi podnikmi.

V prípadoch kedy sa zníži počet podnikateľov, ktorí pred transakciou spoločne kontrolovali podnik iného podnikateľa bez toho aby došlo k zmene spoločnej kontroly na výlučnú a bez vstupu alebo výmeny podnikateľa vykonávajúceho kontrolu, vo všeobecnosti nedochádza ku koncentrácii. Výnimku tvoria najmä prípady, kedy akcionári alebo majitelia obchodných podielov, ktorí pred transakciou nekontrolovali podnikateľa, kontrolu získajú, či už na základe doterajšej alebo novej spoločenskej, prípadne akcionárskej zmluvy, a tak predmetnou transakciou dôjde k zmene kvality kontroly, a teda ku koncentrácii.

Vzhľadom na to, že pred zvýšením základného imania vykonávali kontrolu nad podnikateľom Mac TV všetci jeho spoločníci, pričom zvýšením základného imania nezískali ani zostávajúci podnikatelia žiadne iné práva týkajúce sa rozhodovania v spoločnosti Mac TV okrem tých, ktoré už mali pred zvýšením, dospel úrad k záveru, že predmetným zvýšením základného imania nedošlo k zmene kvalite kontroly, a teda ani ku koncentrácii.

Na základe vyššie uvedených skutočností úrad zistil, že na základe uznesenia o zvýšení základného imania prijatého valným zhromaždením podnikateľa Mac TV  konaným dňa 5. 3. 2003 nedochádza ku koncentrácii podľa § 9 ods. 1 písm. b) zákona č. 136/2001 Z.z. účinného v čase vzniku koncentrácie v spojení s § 9 ods. 4. písm. a) zákona č. 136/2001 Z.z. účinného v čase vzniku koncentrácie. Preto úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Peter Ďurček
advokát
Radvanská 29
811 01  Bratislava